
Càpsula 4 · PER QUÈ ESPANYA ES VA MATAR A SI MATEIXA?
GiH4 · 4t ESO · Geografia i Història · 9 sessions · versió eriço
Document de treball: hi ha les sessions senceres, una per pàgina. Al Word, Visualització ▸ Panell de navegació mostra l'arbre i permet esborrar d'un cop el que no necessiteu.
Què hi aprendrem
• Explicar com la Guerra Civil es va convertir en un conflicte internacional, amb Brigades Internacionals i intervenció alemanya i italiana.
• Analitzar el bombardeig de Guernica i el seu significat com a atac contra la població civil.
• Comparar la fractura interna de cada bàndol: la revolució social i els Fets de Maig al costat republicà, la unificació forçosa al costat franquista.
• Descriure la Batalla de l'Ebre i entendre per què la superioritat material va decidir el resultat de la guerra.
• Explicar la repressió de postguerra com un sistema legal i durador, no com un excés puntual.
• Analitzar la Retirada de 1939 i les conseqüències de l'exili republicà, a França i a Mèxic.
Les sessions
Sessió 1. La internacionalització del conflicte
Sessió 2. Geografia inicial de la guerra: dues Espanyes
Sessió 3. El Guernica de Picasso
Sessió 4. La rereguarda republicana i la revolució social
Sessió 5. Els Fets de Maig de 1937 a Barcelona
Sessió 6. La rereguarda franquista
Sessió 7. Operacions militars i geografia de la derrota republicana
Sessió 8. La repressió i el terror
Sessió 9. L'exili i les conseqüències
Sessió 1 · La internacionalització del conflicte
Vint-i-set països signen un pacte per no intervenir-hi. Quatre d'ells el trenquen gairebé de seguida, i ningú els hi obliga a complir-lo.
Pregunta de la càpsula: PER QUÈ ESPANYA ES VA MATAR A SI MATEIXA?
1.1. La lectura
Un acord que ningú compleix. L'agost de 1936, pocs dies després d'esclatar la guerra, la Gran Bretanya i França van proposar un Comitè de No-Intervenció. Vint-i-set països s'hi van adherir. La República era el govern legítim, sortit de les eleccions, i tenia dret a comprar armes per defensar-se. El Comitè li va tancar el mercat legal d'armes.
Alemanya i Itàlia trenquen l'acord des del primer dia. Totes dues l'havien signat. Totes dues van ajudar Franco obertament.
1. Itàlia hi va enviar el Corpo Truppe Volontarie (CTV). 2. Alemanya hi va enviar la Legió Còndor.
Per què ho van tolerar Londres i París? Per l'apaivagament: cedir davant de Hitler i Mussolini per evitar una guerra europea. No tothom hi estava d'acord. El 15 de juliol de 1937, a la Cambra dels Comuns de Londres, el cap de l'oposició Clement Attlee va acusar el seu propi govern: la no-intervenció era només una pantalla darrere de la qual els feixistes intervenien. És el text de L'Arxiu.
L'ajuda a la República. La Unió Soviètica va enviar tancs, avions i assessors, però per mar, burlant el bloqueig, i en menys quantitat. A canvi, Stalin va exigir control polític, i part de l'or de l'Estat va acabar a Moscou. La Internacional Comunista va organitzar les Brigades Internacionals. Els primers van entrar en combat a Madrid el novembre de 1936.
[image: Voluntaris polonesos de les Brigades Internacionals jurant fidelitat a la causa de la República espanyola]
Mira el gest: són voluntaris polonesos de la Brigada Dąbrowski jurant fidelitat a la República el 1938, poc abans de ser retirats del front. Fixa't en la roba: no hi ha uniforme comú. — Autor desconegut (llibre de Zofia Szleyen) · Domini públic
El comiat. El 21 de setembre de 1938, a la Societat de Nacions de Ginebra, el cap del govern republicà Juan Negrín va anunciar la retirada de totes les Brigades. Esperava que Alemanya i Itàlia fessin el mateix amb els seus soldats. No ho van fer. El 28 d'octubre de 1938, a Barcelona, Dolores Ibárruri va acomiadar els brigadistes amb un discurs famós: els va prometre que no els oblidarien. La guerra va acabar l'1 d'abril de 1939.
El que cal recordar.El Comitè de No-Intervenció no va aïllar la guerra: la va emmascarar, i va perjudicar més el bàndol que més el necessitava, la República.
1.2. Fitxa de dades
• Comitè de No-Intervenció: acord de 1936 entre 27 països europeus per no enviar armes a cap bàndol de la Guerra Civil; incomplert des del primer moment.
• Corpo Truppe Volontarie (CTV): cos expedicionari italià, 78.000 soldats al llarg de la guerra.
• Legió Còndor: unitat aèria alemanya, uns 5.000 aviadors i tècnics rotant.
• Brigades Internacionals: voluntaris estrangers organitzats per la Internacional Comunista, uns 35.000 de 54 països.
• Drets de bel·ligerant: reconeixement legal que permet a un bàndol en guerra aturar i registrar vaixells neutrals; el govern britànic va proposar concedir-los a Franco el juliol de 1937.
• Retirada de les Brigades: gest unilateral de Negrín (setembre 1938) que no va tenir reciprocitat.
1.3. Glossari
•Comitè de No-Intervenció. Acord de 27 països europeus per no enviar armes ni soldats a cap dels dos bàndols de la guerra d'Espanya. No es va firmar mai cap tractat: era només un compromís de paraula.
•Corpo Truppe Volontarie. Cos expedicionari italià: 78.000 soldats al llarg de la guerra, amb tancs, canons i avions, pagats per l'Estat italià encara que es diguessin «voluntaris».
•Legió Còndor. Unitat aèria alemanya d'uns 5.000 aviadors i tècnics, amb els avions més moderns, que Hitler feia servir per assajar la guerra que preparava a Europa.
•Brigades Internacionals. Uns 35.000 voluntaris de 54 països, moguts per conviccions antifeixistes; els primers van arribar al front de Madrid el novembre de 1936.
1.4. L'Arxiu · el document
Debat sobre les propostes de no-intervenció a Espanya
«El fet és que els governs feixistes només volen la no-intervenció com una pantalla còmoda darrere de la qual poder intervenir. [...] Des del principi, la seva adhesió a la no-intervenció s'ha basat en el fet que sabien que la podien trencar, i la van trencar.»
Clement Attlee, cap de l'oposició laborista, a la Cambra dels Comuns · Londres, 15 de juliol de 1937
Traducció de l'anglès · original: «The fact is that the Fascist Governments only want non-intervention as a convenient screen behind which they can intervene. [...] All through their agreement to non-intervention has been based on the fact that they knew that they could break it, and they did break it.»
Attlee va obrir aquest debat al Parlament britànic quan el govern conservador proposava concedir a Franco els drets de bel·ligerant, un any després de crear-se el Comitè de No-Intervenció. El text és l'acta oficial de la sessió (Hansard): un cap de l'oposició que acusa el seu propi govern de mantenir un acord que sap que Alemanya i Itàlia incompleixen cada dia.
1.5. Activitats
1.5.1. Aprenent
1. Attlee acusa el seu propi govern. — Lectura de font
Individual · Informació: l'Arxiu i la fitxa de dades
Llegeix el discurs d'Attlee a L'Arxiu i identifica-hi el fet, el parer i el senyal. FET: què diu que han fet els governs feixistes amb l'acord de no-intervenció? PARER: per a què diu que el volen? SENYAL: quina expressió delata que és una opinió i no una dada?
Pista: Comença així: «Attlee diu que els governs feixistes... (fet). Opina que volen la no-intervenció per... (parer). Ho delata l'expressió... (senyal)». Qui parla, on i quan ho diuen l'autor i la data de L'Arxiu. Pots fer servir «Comitè de No-Intervenció».
Has de lliurar: Tres frases, una per pas (40-60 paraules).
2. La línia del temps de la internacionalització. — línia del temps
Individual · Informació: la lectura i la fitxa de dades
Ordena i data en una línia del temps quatre fets: la creació del Comitè de No-Intervenció, el debat d'Attlee als Comuns, l'anunci de Negrín a Ginebra i el comiat de les Brigades a Barcelona. Sota cada fet, escriu qui hi actua i de quin país és.
Pista: L'any del Comitè és a la Fitxa de dades; la data del debat, a L'Arxiu; les altres dues, a l'últim paràgraf de la lectura. Comença cada línia amb la data: «El [mes i any], ...».
Has de lliurar: La línia del temps amb quatre fets datats i, sota cada un, qui hi actua.
3. El peu de foto del jurament, en telegrama. — telegrama
Individual · Informació: la imatge i la fitxa de dades
Mira la fotografia del cos de la lectura (els voluntaris polonesos de la Brigada Dąbrowski). Resumeix-la en un telegrama de 20 paraules exactes que digui qui són, què fan i en quin moment de la guerra passa.
Pista: Comença així: «Voluntaris... juren... ». El nom de la brigada és al peu de la imatge; l'any de la retirada, a la Fitxa de dades.
Has de lliurar: El telegrama de 20 paraules exactes, comptades.
Sessió 2 · Geografia inicial de la guerra: dues Espanyes
En una sola setmana, Espanya es parteix en dos territoris amb capitals pròpies, exèrcits propis i, sobretot, economies molt diferents. El mapa de juliol de 1936 ja conté, en germen, tot el que passarà després.
Pregunta de la càpsula: PER QUÈ ESPANYA ES VA MATAR A SI MATEIXA?
2.1. La lectura
Dues capitals. El cop d'estat del juliol de 1936 va fracassar a mitges: va triomfar en una part d'Espanya i va fallar a l'altra. Els generals sollevats van formar a Burgos, el 24 de juliol de 1936, la Junta de Defensa Nacional. La seva autoritat naixia de controlar el territori amb l'exèrcit, no de cap elecció. Madrid continuava sent la capital de la República, amb el govern i el Parlament elegits el febrer de 1936. Quan les tropes de Franco van arribar a les portes de Madrid, el 6 de novembre de 1936, el govern va marxar a València.
[image: Mapa d'Espanya amb els fronts militars de l'agost-setembre de 1936, dividida entre zona sollevada i zona republicana]
Busca al mapa quatre zones: Madrid, Catalunya, la meseta (el centre) i el Marroc (al sud, a l'altra banda de l'estret). Mira de quin color és cada una. — PACO / Addicted04 / SMP, Wikimedia Commons · GFDL 1.2
El que tenia cada bàndol. El mapa dels fronts s'assemblava al mapa econòmic del país.
1. Zona sollevada: la meseta castellana, Galícia, Navarra, part d'Aragó, el protectorat del Marroc, les Canàries i les Balears. Era l'Espanya agrària: molta terra, molt blat, poca indústria. 2. Zona republicana: Madrid (l'administració de l'Estat), Catalunya (la indústria tèxtil i metal·lúrgica i el port de Barcelona), el llevant valencià (taronges i arròs per exportar) i la cornisa cantàbrica. Era l'Espanya industrial i urbana.
El recurs i la feblesa de cada un.
· La República tenia la indústria, més població i l'or de l'Estat. Però necessitava el comerç exterior, i el bloqueig del Comitè de No-Intervenció li ho va fer molt difícil.
· El bàndol sollevat tenia poca indústria. Però va rebre armes d'Alemanya i d'Itàlia, i controlava el blat: tenia autoabastament. La seva gent no va passar fam; la de la República, sí.
El que cal recordar.El mapa del juliol de 1936 no mostrava dos exèrcits iguals, sinó dues Espanyes amb punts forts i febles diferents, que la guerra aniria posant a prova. Quan el 1937 va caure el nord industrial, la balança es va decantar.
2.2. Fitxa de dades
• Junta de Defensa Nacional: govern col·legiat de set militars constituït a Burgos el 24 de juliol de 1936.
• Meseta: l'altiplà central d'Espanya, terra de cereal i grans propietats, en mans dels sollevats des del primer moment.
• Cornisa Cantàbrica: franja industrial del nord (Astúries, Cantàbria, País Basc), republicana fins al 1937.
• Autoabastament: capacitat d'un territori de produir el propi aliment sense dependre de l'exterior.
• Comerç exterior: intercanvi de béns amb altres països, vital per obtenir matèries primeres i armament.
• Legitimitat democràtica: autoritat d'un govern basada en el vot dels ciutadans, no en el control militar.
2.3. Glossari
•Junta de Defensa Nacional. Govern de set generals, presidit per Miguel Cabanellas, que es va donar a si mateix «tots els Poders de l'Estat» sense que ningú l'hagués votat. És el decret de L'Arxiu.
•meseta. L'altiplà del centre d'Espanya, terra de blat i de grans propietats.
•cornisa cantàbrica. Astúries, Cantàbria i el País Basc: les mines de carbó, els alts forns i les drassanes. Republicana fins al 1937, però aïllada de la resta.
•comerç exterior. Comprar i vendre a altres països: la República necessitava matèries primeres i combustible de fora per fer funcionar les fàbriques d'armes.
•autoabastament. Poder alimentar la pròpia població sense comprar a fora.
2.4. L'Arxiu · el document
Decret de constitució de la Junta de Defensa Nacional
«Article únic. Es constitueix una Junta de Defensa Nacional que assumeix tots els Poders de l'Estat i representa legítimament el País davant les Potències estrangeres.»
Miguel Cabanellas Ferrer, president de la Junta · Burgos, 24 de juliol de 1936
Traducció del castellà · original: «Artículo único. Se constituye una Junta de Defensa Nacional que asume todos los Poderes del Estado y representa legítimamente al País ante las Potencias extranjeras.»
Publicat al primer número del butlletí oficial de la Junta, aquest decret proclamava Burgos com a nova capital de facto del bàndol sollevat, amb un òrgan de set militars que s'atorgava a si mateix tot el poder de l'Estat, sense cap procés electoral que l'avalés.
2.5. Activitats
2.5.1. Aprenent
1. La Junta es dona tot el poder. — Lectura de font
Individual · Informació: l'Arxiu i la fitxa de dades
Llegeix el decret de la Junta de Defensa Nacional a L'Arxiu i identifica-hi el fet, el parer i el senyal. FET: quins poders pren la Junta? PARER: com es presenta davant dels altres països? SENYAL: quina paraula delata que és una afirmació seva i no una dada comprovada?
Pista: Comença així: «La Junta pren... (fet). Diu que representa... (parer). Ho delata la paraula... (senyal)». Qui firma i on ho diuen l'autor i la data de L'Arxiu. Pots fer servir «legitimitat democràtica» de la Fitxa de dades.
Has de lliurar: Tres frases, una per pas (40-60 paraules).
2. El comentari del mapa de l'Espanya dividida. — comentari de mapa
Individual · Informació: la imatge i la fitxa de dades
Observa el mapa del cos de la lectura (Espanya l'agost-setembre de 1936). Localitza quatre zones (Madrid, Catalunya, la meseta i el Marroc) i digues de quin bàndol era cada una. Després, explica en una frase què aportava la meseta als sollevats.
Pista: Comença així: «Al mapa, Madrid era de... ». El color de cada bàndol és al mapa; el que aportava cada zona, al segon paràgraf de la lectura. Pots fer servir «autoabastament».
Has de lliurar: Les quatre zones amb el seu bàndol, i una frase sobre la meseta.
3. La taula de les dues Espanyes. — taula de classificació
Individual · Informació: la lectura i la fitxa de dades
Classifica en una taula de dues files (zona republicana / zona sollevada) i tres columnes (territoris / recurs principal / feblesa principal) el que diu la lectura de cada bàndol el 1936.
Pista: Omple cada fila així: «La zona... tenia..., el seu recurs era... i la seva feblesa...». Els recursos i les febleses són al segon i al tercer paràgraf de la lectura; hi trobaràs «autoabastament» i «comerç exterior».
Has de lliurar: La taula de dues files i tres columnes, amb dues o tres paraules a cada casella.
Sessió 3 · El Guernica de Picasso
Un pintor havia de fer un quadre sobre la llibertat de l'art. Un bombardeig sobre una ciutat plena de gent el dia de mercat li canvia el tema, i li acaba definint tota la resta de la vida.
Pregunta de la càpsula: PER QUÈ ESPANYA ES VA MATAR A SI MATEIXA?
3.1. La lectura
Un dilluns de mercat. El 26 d'abril de 1937, avions de la Legió Còndor alemanya i de l'aviació italiana van bombardejar Gernika, una petita ciutat basca sense valor militar. Va ser un dels primers bombardejos fets a posta per aterrir la població civil. El govern de Franco ho va negar durant quaranta anys: deia que la ciutat l'havien cremat els mateixos bascos. El periodista britànic George Steer, del diari The Times, va visitar les ruïnes aquella mateixa nit i va explicar al món qui ho havia fet.
L'encàrrec.Pablo Picasso, pintor nascut a Màlaga i format a Barcelona, vivia a París. A principis de 1937 la República li havia encarregat un mural per al Pavelló Espanyol. Picasso pensava pintar una al·legoria sobre la llibertat de l'artista. Quan va llegir la crònica de Steer, va canviar de tema. En poques setmanes va pintar el Guernica, un quadre de gairebé vuit metres d'amplada.
[image: Reproducció mural en rajola del quadre Guernica de Picasso, al carrer Allendesalazar de Gernika-Lumo]
Busca-hi tres figures: el brau, el cavall ferit que crida i la mare amb el fill mort. Fixa't que no hi ha cap color, cap avió i cap bomba. Aquesta còpia en rajola és al carrer, a Gernika mateix. — Papamanila, Wikimedia Commons · CC BY-SA 3.0
Què hi ha al quadre, i què no. No hi ha avions, ni bombes, ni cap edifici de Gernika. Hi ha figures simbòliques:
1. Un brau. 2. Un cavall ferit que crida. 3. Una dona amb un fill mort als braços. 4. Un guerrer caigut amb l'espasa trencada. 5. Una bombeta que il·lumina com un ull.
Tot en blanc, negre i gris, com una fotografia de diari ampliada. Picasso no va voler explicar mai què volia dir cada figura: deia que el quadre ja parlava sol.
Un quadre que viatja. Es va exposar al Pavelló Espanyol l'estiu de 1937. Després va recórrer el món per recollir diners per a la República. Picasso va posar una condició: el quadre no tornaria a Espanya fins que hi hagués democràcia. Va arribar a Madrid el 10 de setembre de 1981, sis anys després de la mort de Franco, darrere d'un vidre blindat. El 1945, a París, just acabada l'ocupació nazi, Picasso va dir la frase de L'Arxiu: la pintura no és per decorar habitacions, és un instrument de guerra.
El que cal recordar.El Guernica no documenta un bombardeig: el converteix en un símbol, i per això ha pogut parlar, durant gairebé un segle, de totes les guerres.
3.2. Fitxa de dades
• Bombardeig de Gernika: atac aeri de la Legió Còndor i l'aviació italiana sobre població civil, 26 d'abril de 1937.
• George Steer: corresponsal del diari britànic The Times que va visitar Gernika la mateixa nit del bombardeig i en va publicar la crònica que desmentia la versió franquista.
• Al·legoria: representació d'una idea abstracta a través de figures o símbols concrets.
• Iconografia: estudi del significat de les figures i símbols d'una obra d'art.
• Pavelló Espanyol: espai de l'Exposició Universal de París de 1937 on es va exposar el Guernica per primer cop.
• Simbòlic: que representa una idea de manera indirecta, no literal.
3.3. Glossari
•Pavelló Espanyol. Edifici amb què la República es va presentar a l'Exposició Universal de París de 1937 per demanar suport internacional.
•al·legoria. Representació d'una idea abstracta (la llibertat, la pau) amb figures o símbols concrets.
•simbòliques. Que representen una idea de manera indirecta, no literal: el cavall ferit no és un cavall concret, és el patiment.
3.4. L'Arxiu · el document
Declaració sobre l'art com a arma
«La pintura no està feta per decorar habitacions. És un instrument de guerra ofensiva i defensiva contra l'enemic.»
Pablo Picasso · Entrevista de Simone Téry a Les Lettres Françaises, 24 de març de 1945
Traducció del francès · original: «La peinture n'est pas faite pour décorer des appartements. C'est un instrument de guerre offensive et défensive contre l'ennemi.»
Picasso va pintar el Guernica el 1937 i va fer aquesta declaració el 1945, en una entrevista amb la periodista Simone Téry. Havia passat l'ocupació nazi a París, i la ciutat ja era alliberada des de l'agost del 1944. La revista havia nascut clandestina, dins la resistència francesa, i ara ja es publicava lliurement. Per a Picasso, l'art seguia sent, com amb el Guernica, una forma de lluita política.
3.5. Activitats
3.5.1. Aprenent
1. Picasso: la pintura com a arma. — Lectura de font
Individual · Informació: l'Arxiu i la fitxa de dades
Llegeix la declaració de Picasso a L'Arxiu i identifica-hi el fet, el parer i el senyal. FET: on i quan la publica? PARER: què afirma que és la pintura? SENYAL: quina paraula delata que és una opinió i no una dada?
Pista: Comença així: «Picasso ho publica a... l'any... (fet). Afirma que la pintura és... (parer). Ho delata la paraula... (senyal)». On i quan són a la data de L'Arxiu; la situació en què viu, al context.
Has de lliurar: Tres frases, una per pas (40-60 paraules).
2. El comentari de la imatge: el mural del Guernica. — comentari d'imatge
Individual · Informació: la imatge i la fitxa de dades
Observa la imatge del cos de la lectura (la reproducció mural del Guernica a Gernika). Descriu tres figures que hi distingeixis, identifica per què està pintat només en blanc, negre i grisos, i dedueix per què el poble bombardejat va voler tenir aquesta còpia al carrer.
Pista: Comença així: «A la imatge distingeixo... Està en blanc i negre perquè... El poble la va voler perquè...». El motiu dels colors és al darrer paràgraf de la lectura. Pots fer servir «simbòlic».
Has de lliurar: El comentari en tres passos (descric, identifico, dedueixo), d'una o dues frases cada un.
3. L'esquema 1-3-1 del quadre. — esquema 1-3-1
Individual · Informació: la lectura i la fitxa de dades
Construeix un esquema 1-3-1. Idea central: un bombardeig sobre una ciutat basca es va convertir en un quadre que parla de totes les guerres. Tres proves de la lectura (una sobre el bombardeig, una sobre l'encàrrec, una sobre les figures del quadre). Una conclusió en una frase.
Pista: Omple així: «El 26 d'abril de 1937... (prova 1). Picasso havia rebut... (prova 2). Al quadre no hi ha... sinó... (prova 3). Per tant, Picasso va convertir aquest fet en...». Pots fer servir «al·legoria» o «simbòlic».
Has de lliurar: L'esquema: la idea central, tres proves i una conclusió d'una frase.
Sessió 4 · La rereguarda republicana i la revolució social
Mentre l'exèrcit encara no ha après a combatre, els obrers ja han après a dirigir fàbriques, autobusos i terres sense cap patró. Una revolució social esclata al mateix moment que la guerra, i no tothom al bàndol republicà la vol.
Pregunta de la càpsula: PER QUÈ ESPANYA ES VA MATAR A SI MATEIXA?
4.1. La lectura
L'Estat s'esfondra. El 19 de juliol de 1936, a Barcelona, treballadors armats van derrotar el cop d'estat als carrers. Després, durant setmanes, l'Estat va deixar de funcionar a Catalunya. El govern de la Generalitat, presidit per Lluís Companys, existia només de nom. El poder real el tenia el Comitè Central de Milícies Antifeixistes: un poder paral·lel, no oficial, que manava per sobre del govern legítim.
Les milícies. El 24 de juliol va sortir de Barcelona cap a l'Aragó la Columna Durruti: uns tres mil homes i dones. Eren milícies. Van aturar l'enemic a les portes de Saragossa i Osca, però no van prendre cap de les dues ciutats.
La revolució a les fàbriques. Els obrers de la CNT-FAI van prendre el control de milers de fàbriques, tramvies, autobusos, hotels i terres. Els amos havien fugit o estaven detinguts. Els treballadors van formar consells d'empresa i van mantenir la producció en marxa. En molts casos va funcionar: els tramvies i autobusos de Barcelona van seguir circulant. Tot això va passar setmanes abans que cap llei ho autoritzés.
[image: Primer autobús construït als tallers de la General Autobús Company, col·lectivitzada, Barcelona 1936]
Aquest autobús el van dissenyar i fabricar els treballadors d'una empresa col·lectivitzada, sense cap amo. Mira'l com una prova: la fàbrica funcionava. — Autor desconegut (The Anarchist Library) · Domini públic
La violència contra l'Església. Al mateix temps, un moviment anticlerical va cremar centenars d'esglésies i convents i va matar milers de religiosos, sobretot els primers mesos. Cap partit ho va defensar en públic, però tampoc ningú no va fer prou per aturar-ho.
El decret d'octubre. El 24 d'octubre de 1936, el Consell de la Generalitat va aprovar el decret de L'Arxiu. Feia obligatòria la col·lectivització de totes les empreses de més de cent treballadors i de les que els amos haguessin fugit. Les petites seguien sent privades, sota control obrer. El decret no va crear la revolució: la va legalitzar tres mesos després.
El que cal recordar.A la Catalunya de 1936 es van fer alhora dues coses: una guerra contra el feixisme i una revolució social, i no tots els republicans volien les dues.
4.2. Fitxa de dades
• Comitè Central de Milícies Antifeixistes: organisme de sindicats i partits que va exercir el poder real a Catalunya des del juliol de 1936.
• Milícies: columnes de voluntaris armats de sindicats i partits, sense exèrcit regular ni graus, que van sortir cap al front d'Aragó des del 24 de juliol de 1936 (la primera, la Columna Durruti).
• Col·lectivització: procés pel qual els treballadors prenen el control d'una empresa i la dirigeixen col·lectivament.
• Consell d'empresa: òrgan format per treballadors que dirigia una empresa col·lectivitzada.
• CNT-FAI: sindicat i organització anarcosindicalista que va liderar les col·lectivitzacions.
• Poder paral·lel: situació en què un organisme no oficial exerceix l'autoritat real per sobre del govern legítim.
4.3. Glossari
•Comitè Central de Milícies Antifeixistes. Organisme de sindicats i partits, amb la CNT al capdavant, que va manar de fet a Catalunya des del juliol de 1936: ordre públic, economia de guerra i el front d'Aragó. No era el govern legal.
•milícies. Columnes de voluntaris armats dels sindicats i partits, sense graus ni uniforme, que decidien en assemblea.
•consells d'empresa. Òrgans de treballadors elegits per dirigir una empresa col·lectivitzada.
•col·lectivització. Els treballadors prenen el control d'una empresa i la dirigeixen col·lectivament.
4.4. L'Arxiu · el document
Decret de col·lectivització de les empreses industrials i comercials
«La criminal sublevació militar del 19 de juliol ha produït un trastorn extraordinari a l'economia del país. El Consell de la Generalitat ha d'atendre a la reconstrucció dels estralls que ha causat a la indústria i al comerç de Catalunya la traïció dels que intentaven imposar al nostre país un règim de força.»
Consell de la Generalitat de Catalunya · Barcelona, 24 d'octubre de 1936
Aquest preàmbul obre el decret que legalitzava, tres mesos després que ja s'estigués produint als carrers i les fàbriques, el procés de col·lectivització obrera. El decret classificava les empreses en col·lectivitzades (dirigides per un consell d'empresa) i privades sota control obrer, i n'establia la col·lectivització obligatòria per a totes les de més de cent treballadors.
4.5. Activitats
4.5.1. Aprenent
1. La Generalitat busca un culpable. — Lectura de font
Individual · Informació: l'Arxiu i la fitxa de dades
Llegeix el preàmbul del decret de col·lectivització a L'Arxiu i identifica-hi el fet, el parer i el senyal. FET: qui el firma i quan? PARER: de qui diu que és la culpa del trastorn econòmic? SENYAL: quin adjectiu delata que és una acusació i no una descripció neutra?
Pista: Comença així: «El decret el firma... el... (fet). Diu que la culpa és de... (parer). Ho delata l'adjectiu... (senyal)». Qui firma i quan ho diuen l'autor i la data de L'Arxiu. Pots fer servir «col·lectivització».
Has de lliurar: Tres frases, una per pas (40-60 paraules).
2. Vertader o fals: la revolució de 1936. — vertader o fals justificat
Individual · Informació: la lectura i l'arxiu
Decideix si cada afirmació és vertadera o falsa i justifica-la amb un fet de la lectura o de L'Arxiu: (1) El decret del 24 d'octubre va posar en marxa les col·lectivitzacions. (2) El Comitè Central de Milícies Antifeixistes era el govern legal de Catalunya. (3) Totes les empreses, grans i petites, van quedar col·lectivitzades.
Pista: Comença cada resposta així: «És vertader/fals perquè la lectura diu que...». La data del decret i la mida de les empreses són al darrer paràgraf. Pots fer servir «poder paral·lel».
Has de lliurar: Les tres afirmacions, amb el veredicte i una frase de prova per a cada una.
3. Explica l'autobús sense dir «propietari». — reescriptura
Individual · Informació: la imatge i la lectura
Observa la imatge del cos de la lectura (el primer autobús fabricat a la General Autobús Company el 1936). Explica amb paraules pròpies què vol dir que aquell autobús el va fer una empresa col·lectivitzada, sense fer servir la paraula «propietari» ni cap derivat.
Pista: Comença així: «Aquest autobús el van fabricar uns treballadors que...». Pots fer servir «consell d'empresa» de la Fitxa de dades; el que passava a les fàbriques és al tercer paràgraf de la lectura.
Has de lliurar: Dues o tres frases, sense la paraula prohibida.
Sessió 5 · Els Fets de Maig de 1937 a Barcelona
Durant cinc dies, al bell mig de la Guerra Civil, Barcelona no lluita contra Franco: lluita contra ella mateixa. Els mateixos que havien derrotat junts el cop d'estat un any abans ara es disparen entre ells als carrers.
Pregunta de la càpsula: PER QUÈ ESPANYA ES VA MATAR A SI MATEIXA?
5.1. La lectura
Dos bàndols dins d'un bàndol. Dins de la República hi havia un desacord de fons. Els comunistes del PSUC i el govern volien un exèrcit disciplinat i un sol poder. La CNT i el POUM volien mantenir la revolució de les fàbriques i del carrer.
L'espurna: la Telefónica. El 3 de maig de 1937, la policia de la Generalitat, amb el suport del PSUC, va intentar prendre l'edifici de la Telefónica, a la plaça de Catalunya. Des d'allà es controlaven totes les trucades de la ciutat. La CNT el tenia des del juliol de 1936 i no el volia cedir. Van esclatar combats espontanis pels carrers: barricades, tirotejos entre edificis. Van durar cinc dies, fins al 7 de maig. Uns cinc-cents morts.
[image: Edifici històric de la Telefónica a la plaça de Catalunya de Barcelona]
És l'edifici de la Telefónica, avui. Mira'n l'alçada i la situació, en plena plaça de Catalunya: qui el controlava, controlava les comunicacions de Barcelona. Aquí va començar tot el 3 de maig de 1937. — Vanbasten 23, Wikimedia Commons · CC BY-SA 4.0
Les conseqüències, en ordre.
1. 17 de maig de 1937: cau el cap del govern, Largo Caballero, que no volia il·legalitzar el POUM. El substitueix Juan Negrín, socialista, aliat dels comunistes. El seu programa: resistir. 2. El govern central treu a la Generalitat el control de l'ordre públic: és la centralització. 3. El POUM és declarat il·legal. 4. 16 de juny de 1937: detenen el seu líder, Andreu Nin. 5. Cap al 20 de juny: Nin és torturat i assassinat sense judici en una presó secreta d'Alcalá de Henares, per agents de l'NKVD. El cos no s'ha trobat mai.
Un testimoni. L'escriptor britànic George Orwell havia lluitat en una milícia del POUM i va viure els combats a Barcelona. A finals de juny va haver de fugir d'Espanya per no ser detingut. El seu article de juliol de 1937 és el text de L'Arxiu. Anys després en va escriure un llibre: Homenatge a Catalunya.
El que cal recordar.Els Fets de Maig no van néixer d'un pla contra la República, sinó d'una decisió de força del govern, i van servir per eliminar un aliat incòmode i concentrar el poder.
5.2. Fitxa de dades
• PSUC: Partit Socialista Unificat de Catalunya, d'orientació comunista, aliat del govern central.
• POUM: Partit Obrer d'Unificació Marxista, revolucionari i no alineat amb Moscou, il·legalitzat després dels Fets de Maig.
• Telefónica: edifici de la plaça de Catalunya, central de totes les comunicacions telefòniques de Barcelona, controlat per la CNT des del juliol de 1936.
• Centralització: procés pel qual el govern central de la República va assumir competències que abans tenia la Generalitat.
• NKVD: policia política soviètica, responsable de l'assassinat d'Andreu Nin.
• Juan Negrín: president del govern republicà a partir del 17 de maig de 1937, partidari de la centralització i l'aliança amb els comunistes.
5.3. Glossari
•PSUC. Partit Socialista Unificat de Catalunya, d'orientació comunista i aliat del govern central. Volia guanyar la guerra primer i deixar la revolució per a després.
•POUM. Partit Obrer d'Unificació Marxista: revolucionari, no alineat amb Moscou. Stalin el considerava un enemic tan perillós com el feixisme.
•centralització. El govern de la República assumeix competències que abans tenia la Generalitat.
•NKVD. La policia política soviètica, que actuava a Espanya amb presons pròpies, fora del control del govern.
5.4. L'Arxiu · el document
Spilling the Spanish Beans
«Quan vaig marxar de Barcelona a finals de juny, les presons estaven a vessar; de fet, feia temps que les presons habituals s'havien omplert i els presoners s'apilonaven en botigues buides […]. Però el que cal remarcar és que la gent que ara és a la presó no són feixistes, sinó revolucionaris; hi són no perquè les seves opinions siguin massa de dretes, sinó perquè són massa d'esquerres. I els responsables d'haver-los-hi posat són […] els comunistes.»
George Orwell, escriptor britànic, exmilicià del POUM · New English Weekly, 29 de juliol de 1937
Traducció de l'anglès · original: «When I left Barcelona in late June the jails were bulging; indeed, the regular jails had long since overflowed and the prisoners were being huddled into empty shops […]. But the point to notice is that the people who are in prison now are not Fascists but revolutionaries; they are there not because their opinions are too much to the Right, but because they are too much to the Left. And the people responsible for putting them there are […] the Communists.»
Orwell havia lluitat com a voluntari en una milícia del POUM i havia presenciat els Fets de Maig des de dins de Barcelona. Poques setmanes després, va haver de fugir d'Espanya per no acabar detingut ell mateix, com molts dels seus companys de milícia.
5.5. Activitats
5.5.1. Aprenent
1. Orwell: les presons plenes de revolucionaris. — Lectura de font
Individual · Informació: l'Arxiu i la fitxa de dades
Llegeix el text d'Orwell a L'Arxiu i identifica-hi el fet, el parer i el senyal. FET: què diu que va veure a les presons de Barcelona? PARER: per què diu que hi són, els presos? SENYAL: quina expressió avisa que el que ve després és la seva opinió?
Pista: Comença així: «Orwell diu que va veure... (fet). Opina que hi són perquè... (parer). Ho delata l'expressió... (senyal)». Per al senyal, mira el començament de la segona frase. Qui és Orwell i on va lluitar ho diuen l'autor i el context de L'Arxiu.
Has de lliurar: Tres frases, una per pas (40-60 paraules).
2. La línia del temps dels cinc dies, i del que va venir després. — línia del temps
Individual · Informació: la lectura i la imatge
Ordena i data en una línia del temps cinc fets del 1937: l'intent de prendre la Telefónica, la fi dels combats a Barcelona, el nomenament de Negrín, la detenció d'Andreu Nin i la seva mort. Sota cada fet, escriu qui hi actua. Marca amb una estrella el fet que va començar a l'edifici de la fotografia.
Pista: Comença cada línia amb «El [dia i mes], ...». Les dates són al primer i al segon paràgraf de la lectura; el peu de la fotografia et diu quin edifici és.
Has de lliurar: La línia del temps amb cinc fets datats, qui hi actua i l'estrella.
3. Explica la baralla sense dir «comunista» ni «anarquista». — reescriptura
Individual · Informació: la lectura i la fitxa de dades
Explica amb paraules pròpies per què dos grups que lluitaven junts contra Franco es van acabar disparant pels carrers de Barcelona el maig de 1937, sense fer servir les paraules «comunista», «anarquista» ni cap sigla de partit. Digues què volia cada un i què no estava disposat a cedir.
Pista: Comença així: «Un grup volia... mentre que l'altre...». El que volia cada un és al primer paràgraf de la lectura; pots fer servir «centralització» i «revolució».
Has de lliurar: Dues o tres frases, sense les paraules prohibides.
Sessió 6 · La rereguarda franquista
Mentre la banda republicana es fractura en faccions rivals, la zona sollevada avança cap a un comandament únic: un sol exèrcit, un sol partit, un sol líder. La unitat, però, no arriba per acord: arriba per decret i per presó.
Pregunta de la càpsula: PER QUÈ ESPANYA ES VA MATAR A SI MATEIXA?
6.1. La lectura
Un sol home mana. Mentre la República es dividia, el bàndol sollevat feia el contrari: concentrar tot el poder en una persona. El 29 de setembre de 1936, els generals van nomenar Francisco Franco Generalísimo i cap de l'Estat. Va instal·lar la seva seu a Salamanca. Els altres generals van acceptar sense resistència: Franco manava l'Exèrcit d'Àfrica, el més ben preparat, i era l'home de confiança d'Alemanya i Itàlia.
El Decret d'Unificació. El 19 d'abril de 1937, Franco va firmar el decret de L'Arxiu. Fusionava per força dos moviments molt diferents:
1. La Falange. 2. Els Requetès.
En sortia un sol partit, la FET y de las JONS, sota la seva «Prefectura». Amb majúscula al text original: Mi Jefatura. A partir d'aquell dia no hi havia cap altre partit legal a la zona sollevada. Qui s'hi va oposar, com el cap falangista Manuel Hedilla, va acabar detingut i condemnat a mort (la pena es va commutar per presó).
[image: Francisco Franco i la seva esposa Carmen Polo sortint de la Basílica de Santa María del Coro a Sant Sebastià]
Franco i la seva dona sortint d'una església. Mira qui els envolta i com van vestits: un dels tres pilars del règim surt retratat aquí al costat de Franco. Quin? — Biblioteca Nacional de España · CC BY 4.0
Els tres pilars. El comandament únic de Franco es va aguantar sobre tres suports.
1. L'exèrcit: aportava la disciplina i la força per mantenir l'ordre. Hi guanyava ser el poder de veritat. 2. L'Església catòlica: aportava la legitimitat moral. Va dir que la guerra era una croada. L'1 de juliol de 1937, 43 bisbes van firmar una carta col·lectiva que defensava els sollevats davant del món. Hi guanyava recuperar el poder que la República li havia tret. 3. La noblesa i els grans propietaris: aportaven diners des del primer dia. Hi guanyaven conservar les terres i els privilegis que la República i la revolució amenaçaven.
El que cal recordar.A la rereguarda franquista també hi havia desacords, però no es resolien a trets pels carrers: els tancava un sol home amb un decret i un tribunal militar.
6.2. Fitxa de dades
• Generalísimo: títol militar i polític suprem que van atorgar a Franco els generals sollevats el setembre de 1936.
• FET y de las JONS: partit únic sorgit de la fusió forçosa de la Falange i els Requetès el 1937.
• Requetès: milícia tradicionalista i monàrquica vinculada al carlisme.
• Manuel Hedilla: cap de la Falange el 1937; es va negar a acceptar la unificació, va ser detingut i condemnat a mort, pena commutada per presó.
• Croada: terme amb què l'Església catòlica va legitimar religiosament la guerra del bàndol sollevat; els bisbes el van fer seu en una carta col·lectiva l'1 de juliol de 1937.
• Comandament únic: concentració de tot el poder militar i polític en una sola persona o organització.
6.3. Glossari
•Generalísimo. Títol militar i polític suprem: cap de tots els exèrcits i cap de l'Estat alhora.
•Falange. Partit feixista fundat el 1933 per José Antonio Primo de Rivera: jove, modern en les formes, revolucionari de paraula.
•Requetès. Milícia dels carlins: monàrquics, tradicionalistes i catòlics molt conservadors, amb una dinastia pròpia.
•comandament únic. Tot el poder militar i polític en una sola persona o organització.
•croada. Nom de les guerres medievals per Jerusalem; aplicat a la Guerra Civil, la convertia en una guerra santa i els vençuts en enemics de Déu.
6.4. L'Arxiu · el document
Decret d'Unificació
«Falange Española i els Requetès, amb els seus actuals serveis i elements, s'integren, sota la meva Prefectura, en una sola entitat política de caràcter nacional que, de moment, es denominarà Falange Española Tradicionalista y de las J.O.N.S.»
Francisco Franco, Generalísimo · Salamanca, 19 d'abril de 1937
Traducció del castellà · original: «Falange Española y Requetés, con sus actuales servicios y elementos, se integran, bajo Mi Jefatura, en una sola entidad política de carácter nacional que, de momento, se denominará Falange Española Tradicionalista y de las J.O.N.S.»
Aquest article primer del decret fusionava per la força dos moviments ideològicament molt diferents (el feixisme falangista i el tradicionalisme carlí) sota la prefectura personal de Franco, eliminant qualsevol pluralitat política dins de la zona sollevada.
6.5. Activitats
6.5.1. Aprenent
1. Franco fusiona dos partits en un. — Lectura de font
Individual · Informació: l'Arxiu i la fitxa de dades
Llegeix el Decret d'Unificació a L'Arxiu i identifica-hi el fet, el parer i el senyal. FET: què s'integra, en què i sota qui? PARER: el decret ho presenta com un acord o com una ordre? SENYAL: quina paraula delata qui mana de debò?
Pista: Comença així: «El decret integra... en... sota... (fet). Ho presenta com... (parer). Ho delata la paraula... (senyal)». Fixa't en la majúscula d'una paraula del text original. Pots fer servir «comandament únic» de la Fitxa de dades.
Has de lliurar: Tres frases, una per pas (40-60 paraules).
2. La taula dels tres pilars. — taula de classificació
Individual · Informació: la lectura i la imatge
Classifica en una taula de tres files (exèrcit / Església / noblesa i grans propietaris) què aportava cada pilar al bàndol de Franco, segons el darrer paràgraf de la lectura. Sota la taula, escriu quin dels tres pilars surt a la fotografia del cos de la lectura i com ho saps.
Pista: Omple cada fila així: «L'exèrcit hi aportava...». Els tres pilars són al darrer paràgraf de la lectura. Per a la fotografia, llegeix-ne el peu i comença: «A la fotografia surt... perquè...».
Has de lliurar: La taula de tres files, amb tres o quatre paraules a cada casella, i una frase sobre la fotografia.
3. Dos titulars per al decret. — titular periodístic
Individual · Informació: l'Arxiu i la lectura
Escriu dos titulars de màxim 12 paraules sobre el Decret d'Unificació del 19 d'abril de 1937: un tal com l'hauria escrit un diari de la zona sollevada l'endemà, i un tal com l'escriuria avui un llibre d'història. Sota cada un, una frase que digui quina paraula el fa diferent de l'altre.
Pista: Comença així: «Titular de 1937: ... Titular d'avui: ...». Pots fer servir «unifica», «imposa» o «partit únic»; el que va passar de debò és al Desmuntant.
Has de lliurar: Els dos titulars de màxim dotze paraules, amb una frase sota cada un.
Sessió 7 · Operacions militars i geografia de la derrota republicana
El juliol de 1938, l'exèrcit republicà creua l'Ebre de nit i sorprèn tothom. Cent quinze dies després, torna a l'altra riba derrotat. Entremig, la geografia i els recursos han decidit una guerra que el valor dels soldats no va poder decidir.
Pregunta de la càpsula: PER QUÈ ESPANYA ES VA MATAR A SI MATEIXA?
7.1. La lectura
El mapa es mou sempre cap al mateix costat. La guerra va durar gairebé tres anys, i el territori de la República es va anar encongint pas a pas.
1. Novembre de 1936: Franco ataca Madrid. La ciutat resisteix amb milícies, població civil i les primeres Brigades Internacionals. La guerra es fa llarga. 2. Juny-octubre de 1937: cau el Nord (Bilbao, Santander, Astúries). La República perd les mines i la indústria pesant. 3. Desembre de 1937 - febrer de 1938: la República conquereix Terol, l'única ciutat que va prendre en tota la guerra, enmig de vint graus sota zero. La perd dos mesos després. 4. 15 d'abril de 1938: les tropes de Franco arriben al mar a Vinaròs. La zona republicana queda partida en dos: Catalunya a una banda, Madrid i València a l'altra.
La batalla de l'Ebre. El 25 de juliol de 1938, de nit, uns vuitanta mil soldats de l'Exèrcit de l'Ebre van creuar el riu per sorpresa i van ocupar la Terra Alta. Negrín volia allargar la guerra fins que esclatés una guerra europea contra Hitler. Franco va respondre amb una guerra de desgast: més de 300 canons contra 70 o 80 republicans, i la Legió Còndor bombardejant cada dia. El 16 de novembre de 1938, després de cent quinze dies, els últims soldats republicans van tornar a creuar l'Ebre, derrotats.
[image: Fotografia del front de l'Ebre, 1938]
El front de l'Ebre l'any 1938. Mira el terreny: serres, barrancs, cap arbre. Aquí cada turó va canviar de mans diverses vegades en poques setmanes. — Museo Nacional Centro de Arte Reina Sofía · Domini públic
El final.
1. 26 de gener de 1939: cau Barcelona, i amb ella gairebé tota Catalunya. 2. 27 de febrer de 1939: França i la Gran Bretanya reconeixen el govern de Franco. El mateix dia, des de l'exili a França, el president Manuel Azaña dimiteix amb la carta de L'Arxiu: li han dit que la guerra està perduda, ha demanat una pau humanitària i no ha aconseguit res. 3. 28 de març de 1939: les tropes franquistes entren a Madrid sense combatre. 4. 1 d'abril de 1939: Franco firma l'últim comunicat de guerra, vint-i-quatre paraules que també són a L'Arxiu: «la guerra ha acabat».
El que cal recordar.La República no va perdre perquè els seus soldats no volguessin lluitar, sinó per una diferència enorme de recursos que, aïllada pel Comitè de No-Intervenció, no podia reposar.
7.2. Fitxa de dades
• Batalla de Terol: única ciutat conquerida per la República durant la guerra (desembre de 1937), reconquerida per Franco el febrer de 1938 enmig de temperatures de vint graus sota zero.
• Vinaròs: població castellonenca on l'exèrcit franquista va arribar al Mediterrani el 15 d'abril de 1938, partint en dos el territori republicà.
• Exèrcit de l'Ebre: unitat republicana reorganitzada per a l'ofensiva de juliol de 1938, comandada pel general Juan Modesto.
• Guerra de desgast: estratègia militar basada a esgotar l'enemic lentament amb superioritat material, en comptes d'una victòria ràpida.
• Terra Alta: comarca catalana on es van concentrar els combats més durs de la batalla de l'Ebre.
• Reconeixement diplomàtic: acte pel qual un país accepta un govern com a interlocutor legítim; França i la Gran Bretanya van reconèixer el de Franco el 27 de febrer de 1939.
7.3. Glossari
•Exèrcit de l'Ebre. Unitat republicana reorganitzada per a l'ofensiva, comandada pel general Juan Modesto.
•Terra Alta. Comarca de l'Ebre català on es van concentrar els combats més durs de la batalla.
•guerra de desgast. Esgotar l'enemic lentament amb més canons, més avions i més municions, en comptes de buscar una victòria ràpida.
7.4. L'Arxiu · el document
A. Comunicació de dimissió com a president de la República
«Des que el general en cap [...] em va fer saber [...] que la guerra estava perduda per a la República sense cap remei [...], he complert el deure de recomanar i de proposar al Govern [...] l'ajust immediat d'una pau en condicions humanitàries [...]. [...] No he aconseguit res de positiu.»
Manuel Azaña, president de la República, a Diego Martínez Barrio, president de les Corts · Collonges-sous-Salève (França), 27 de febrer de 1939
Traducció del castellà · original: «Desde que el General en jefe [...] me hizo saber, delante del presidente del Consejo de Ministros que la guerra estaba perdida para la República sin remedio alguno y antes de que, a consecuencia de la derrota el Gobierno aconsejara y organizara mi salida de España, he cumplido con el deber de recomendar y de proponer al Gobierno, en la persona de su jefe, el inmediato ajuste de una paz en condiciones humanitarias [...]. Personalmente he trabajado en ese sentido cuanto mis limitados medios de acción permiten. Nada de positivo he logrado.»
Azaña escriu des de l'exili francès un mes després de la caiguda de Barcelona i el mateix dia que França i la Gran Bretanya reconeixen el govern de Franco. La carta és el reconeixement oficial, per part del cap de l'Estat republicà, que la guerra està perduda: demana una pau «en condicions humanitàries» i admet que no l'ha aconseguida.
B. Últim comunicat oficial de guerra
«En el dia d'avui, captiu i desarmat l'Exèrcit Roig, han assolit les tropes nacionals els seus últims objectius militars. La guerra ha acabat.»
Francisco Franco, Generalísimo · Burgos, 1 d'abril de 1939
Traducció del castellà · original: «En el día de hoy, cautivo y desarmado el Ejército Rojo, han alcanzado las tropas nacionales sus últimos objetivos militares. La guerra ha terminado.»
Vint-i-quatre paraules llegides per ràdio la nit de l'1 d'abril de 1939, quatre dies després de l'entrada a Madrid. És el document que tanca la guerra des del bàndol vencedor: fixa't en com anomena cada exèrcit i en què no diu (ni pau, ni presoners, ni vençuts).
7.5. Activitats
7.5.1. Aprenent
1. Azaña reconeix la derrota. — Lectura de font
Individual · Informació: l'Arxiu i la fitxa de dades
Llegeix la carta d'Azaña a L'Arxiu i identifica-hi el fet, el parer i el senyal. FET: què li han comunicat? PARER: què creu que caldria fer? SENYAL: quina expressió delata que és el seu desig i no una dada?
Pista: Comença així: «A Azaña li han dit que... (fet). Creu que caldria... (parer). Ho delata l'expressió... (senyal)». Des d'on escriu i quan ho diu la data de L'Arxiu. Pots fer servir «reconeixement diplomàtic».
Has de lliurar: Tres frases, una per pas (40-60 paraules).
2. La línia del temps de la derrota, mes a mes. — línia del temps
Individual · Informació: la lectura i la imatge
Ordena i data en una línia del temps cinc fets (mes i any): la batalla de Terol, l'arribada a Vinaròs, la batalla de l'Ebre, la caiguda de Barcelona i l'últim comunicat de guerra. Sota cada fet, tres o quatre paraules sobre el territori que canvia de mans. Marca amb una estrella el fet de la fotografia.
Pista: Les dates són al primer i al segon paràgraf de la lectura i a la Fitxa de dades; el peu de la fotografia et diu el lloc i l'any.
Has de lliurar: La línia del temps amb cinc fets datats i retolats, i l'estrella.
3. L'intrús de les batalles. — intrús justificat
Individual · Informació: la lectura i la fitxa de dades
D'aquests cinc fets, quatre són victòries franquistes i un no: la caiguda de Bilbao, la conquesta de Terol pels republicans, l'arribada a Vinaròs, la retirada republicana de l'Ebre el 16 de novembre de 1938 i l'entrada a Barcelona. Identifica l'intrús, justifica per què ho és i explica què va passar després amb aquella ciutat.
Pista: Comença així: «L'intrús és... perquè els altres quatre... En canvi...». El que va passar després és a la Fitxa de dades.
Has de lliurar: L'intrús, per què ho és i què va passar després, en dues o tres frases.
Sessió 8 · La repressió i el terror
El primer d'abril de 1939 la guerra s'acaba oficialment. La violència no. Una llei retroactiva, un tribunal amb militants del partit únic i una xarxa de camps de concentració converteixen el càstig als vençuts en un sistema legal i durador.
Pregunta de la càpsula: PER QUÈ ESPANYA ES VA MATAR A SI MATEIXA?
8.1. La lectura
Una llei que castiga el passat. L'1 d'abril de 1939 Franco va dir que la guerra havia acabat. Per als vençuts, començava el càstig. El 9 de febrer de 1939, encara en guerra, el govern de Franco havia aprovat la Llei de Responsabilitats Polítiques, el text de L'Arxiu. Castigava fets des de l'1 d'octubre de 1934, dos anys abans de la guerra: haver estat en un sindicat, haver votat el Front Popular, haver tingut un càrrec. És la retroactivitat. Els casos els jutjava un Tribunal Nacional format per militars, membres del partit únic (FET y de las JONS) i jutges. Va investigar unes 400.000 persones.
[image: Façana del monestir de San Marcos a Lleó]
Mira la façana: sembla un palau, i avui és un hotel de luxe. Entre 1936 i 1939 va ser un camp de concentració. Els turistes que hi dormen, sovint no ho saben. — GobLiN 86, Wikimedia Commons · CC BY-SA 4.0
Els camps. Uns 300 camps de concentració es van repartir pel territori conquerit. El monestir de San Marcos, a Lleó, va ser un dels més durs: hi van passar entre 15.000 i 30.000 presoners, i hi van morir entre 1.500 i 3.000, per fam, malaltia o afusellament. Les xifres exactes no es coneixen perquè els registres van desaparèixer.
Els dos bàndols. La violència contra civils va existir als dos costats, però amb formes diferents.
· A la zona republicana, l'estiu de 1936, quan l'Estat es va esfondrar, comitès i patrulles van matar unes 50.000 persones: religiosos, propietaris, gent de dretes. És el terror «calent». El cas més greu: Paracuellos, novembre de 1936, milers de presos afusellats.
· A la zona franquista, la violència era una política d'Estat des del primer dia, i va continuar anys després de la victòria, amb lleis i tribunals.
Lorca i les fosses. El poeta Federico García Lorca va ser afusellat sense judici a prop de Granada el 18 d'agost de 1936. El seu cos no s'ha trobat. Com ell, milers de persones són en fosses comunes.
La feina i l'escola. Mestres i funcionaris van passar per la depuració: havien de demostrar que eren fidels al règim. Molts van perdre la feina. Sovint tot començava amb la denúncia d'un veí.
El que cal recordar.La repressió franquista no va ser un excés de la guerra: va ser una política d'Estat, legal i duradora, feta per eliminar qualsevol oposició futura.
8.2. Fitxa de dades
• Llei de Responsabilitats Polítiques: norma de 1939 que sancionava, amb caràcter retroactiu, qualsevol oposició al bàndol franquista.
• Tribunal Nacional: òrgan que aplicava la llei, compost per militars, membres de FET y de las JONS i magistrats civils.
• Camp de concentració: recinte on es retenia de manera massiva presoners polítics, sense un procés judicial previ.
• Depuració: revisió administrativa de la conducta política d'un treballador públic per decidir si podia conservar la feina.
• Retroactivitat: aplicació d'una llei a fets ocorreguts abans que la llei mateixa existís.
• Federico García Lorca: poeta i dramaturg assassinat pels sollevats entre Víznar i Alfacar, a prop de Granada, el 18 d'agost de 1936; el seu cos no s'ha trobat.
• Fossa comuna: enterrament col·lectiu i sense identificar de persones executades; a Espanya n'hi ha milers, moltes encara sense obrir.
8.3. Glossari
•Llei de Responsabilitats Polítiques. Llei de 1939 que declarava culpables els qui s'haguessin oposat als sollevats, amb multes, pèrdua de béns i inhabilitacions. Vigent fins al 1966.
•retroactivitat. Aplicar una llei a fets que van passar abans que la llei existís.
•terror «calent». Violència dels primers mesos a la zona republicana, fora del control del govern; a partir de 1937 va baixar molt.
•fosses comunes. Enterraments col·lectius i sense nom de persones executades; a Espanya n'hi ha més de dues mil, moltes encara sense obrir.
•depuració. Revisió de la conducta política d'un treballador públic per decidir si podia conservar la feina.
8.4. L'Arxiu · el document
Llei de Responsabilitats Polítiques
«Es declara la responsabilitat política de les persones […] que des de l'1 d'octubre de 1934 i abans del 18 de juliol de 1936 van contribuir a crear o a agreujar la subversió […] i d'aquelles altres que, a partir d'aquesta segona data, s'hagin oposat o s'oposin al Moviment Nacional amb actes concrets o amb passivitat greu.»
Jefatura del Estado (govern de Francisco Franco) · 9 de febrer de 1939, publicada al Boletín Oficial del Estado del 13 de febrer
Traducció del castellà · original: «Se declara la responsabilidad política de las personas […] que desde 1 de octubre de 1934 y antes de 18 de julio de 1936, contribuyeron a crear o a agravar la subversión […] y de aquellas otras que, a partir de la segunda de dichas fechas, se hayan opuesto o se opongan al Movimiento Nacional con actos concretos o con pasividad grave.»
El govern de Franco aprova aquesta llei el 9 de febrer de 1939, quan ja ha conquerit gairebé tota Catalunya i la guerra és a punt d'acabar. Aquest és l'article primer, i el que en marca el tret més problemàtic: declara culpables fets anteriors a la seva pròpia promulgació, fins a més de quatre anys enrere. El «Moviment Nacional» és el nom que es donava el bàndol sollevat. El text sencer, amb el preàmbul que parla de «subversión roja», és a Wikisource; l'original imprès és al BOE del 13 de febrer de 1939.
8.5. Activitats
8.5.1. Aprenent
1. Una llei que castiga el passat. — Lectura de font
Individual · Informació: l'Arxiu i la fitxa de dades
Llegeix l'article primer de la llei a L'Arxiu i identifica-hi el fet, el parer i el senyal. FET: qui la firma i des de quina data castiga? PARER: a qui declara culpables? SENYAL: quina paraula delata que és el judici del vencedor i no una descripció neutra?
Pista: Comença així: «La llei la firma... i castiga fets des de... (fet). Declara culpables els qui... (parer). Ho delata la paraula... (senyal)». Qui firma és a l'autor de L'Arxiu. Pots fer servir «retroactivitat» de la Fitxa de dades.
Has de lliurar: Tres frases, una per pas (40-60 paraules).
2. Vertader o fals, justificat. — vertader o fals justificat
Individual · Informació: la lectura i l'arxiu
Decideix si cada afirmació és vertadera o falsa i justifica-la amb una dada de la lectura o de L'Arxiu: (1) La llei només castigava fets de després de la guerra. (2) El tribunal que l'aplicava incloïa membres del partit únic. (3) La violència contra civils va ser cosa d'un sol bàndol.
Pista: Comença cada justificació així: «És vertader/fals perquè la lectura diu que...». La resposta a la tercera és al paràgraf sobre el terror a la zona republicana.
Has de lliurar: Les tres afirmacions, amb el veredicte i una frase de prova per a cada una.
3. El comentari de la imatge: el monestir de San Marcos. — comentari d'imatge
Individual · Informació: la imatge i la lectura
Observa la fotografia del cos de la lectura (la façana de San Marcos, a Lleó). Descriu què hi veus (l'edifici, l'estil, què sembla avui), identifica què va ser entre 1936 i 1939 amb dues dades de la lectura, i dedueix per què molts turistes que hi dormen no ho saben.
Pista: Comença així: «A la imatge veig... Entre 1936 i 1939 va ser... Molts no ho saben perquè...». Les dues dades són al segon paràgraf de la lectura. Pots fer servir «camp de concentració».
Has de lliurar: El comentari en tres passos (descric, identifico, dedueixo), de 40 a 60 paraules.
Sessió 9 · L'exili i les conseqüències
Mig milió de persones creuen la frontera francesa a peu, entre la neu i els bombardeigs, en només tres setmanes. La República no mor a un camp de batalla: mor a la carretera, i la seva gent no torna a casa fins molts anys després, si mai hi torna.
Pregunta de la càpsula: PER QUÈ ESPANYA ES VA MATAR A SI MATEIXA?
9.1. La lectura
Divuit dies. Entre el 28 de gener i el 15 de febrer de 1939, prop de mig milió de persones van creuar a peu la frontera francesa fugint de l'exèrcit de Franco. Soldats, però també dones, criatures i gent gran, sota la neu i els bombardeigs. És la Retirada. El poeta Antonio Machado va fer aquell camí malalt i va morir a Cotlliure el 22 de febrer.
El discurs d'Azaña. Mig any abans, el 18 de juliol de 1938, a l'Ajuntament de Barcelona, el president Manuel Azaña havia pronunciat el discurs de L'Arxiu. Encara amb la guerra en marxa, demanava a tots els espanyols, vencedors i vençuts, tres coses: pau, pietat i perdó. Ell també va acabar a l'exili, i va morir a França el 1940.
[image: Memorial als refugiats a la platja d'Argelers, França]
Mira on és: a la sorra mateixa de la platja d'Argelers. El 1939, en aquest lloc exacte, més de cent mil persones van dormir sense sostre tancades amb filferro. El monument és de dècades després. — Claudefà, Wikimedia Commons · CC BY-SA 4.0
Els camps de la platja. França no esperava tanta gent. Va improvisar camps de refugiats a les platges: sorra per llit, filferro espinat, soldats vigilant. A Argelers hi van dormir més de cent mil persones sense sostre en ple hivern. Centenars van morir de fred i malalties.
Tres destins.
1. Prop de 300.000 van tornar a Espanya, molts per no aguantar els camps. 2. Entre 160.000 i 180.000 es van quedar a França, sovint en batallons de treball. 3. Unes 30.000 van marxar més lluny: sobretot a Mèxic, on el president Lázaro Cárdenas els va donar papers, feina i universitat. També a l'Argentina, Xile o Veneçuela. I a l'URSS hi havia, des de 1937, uns tres mil infants evacuats: els «niños de Rusia», que no van poder tornar fins al 1956.
El que Espanya va perdre. Mig milió de morts i mig milió d'exiliats, en un país de vint-i-cinc milions. I entre els exiliats, metges, mestres, científics i escriptors que no van tornar mai. Mèxic va reconèixer el govern de la República a l'exili i no el de Franco fins al 1977. A Espanya, durant quaranta anys, el silenci oficial els va esborrar dels llibres. Recuperar-los és la memòria històrica: per això el monument d'Argelers va arribar dècades després.
El que cal recordar.L'exili no va ser només una fugida: va ser la pèrdua de bona part del talent del país, i una lliçó amarga sobre la distància entre la solidaritat que s'espera d'una democràcia i la que practica.
9.2. Fitxa de dades
• Retirada: èxode massiu d'unes mig milió de persones republicanes cap a França entre gener i febrer de 1939.
• Camp de refugiats: recinte, sovint a l'aire lliure, on França va confinar els exiliats espanyols en condicions duríssimes (Argelers, Sant Cebrià, el Barcarès).
• Lázaro Cárdenas: president de Mèxic (1934-1940) que va obrir les portes del país a l'exili republicà i va reconèixer el seu govern.
• Niños de Rusia: uns tres mil infants evacuats a la Unió Soviètica el 1937 i 1938 per allunyar-los dels bombardeigs; la majoria no va poder tornar fins als anys cinquanta.
• Govern de la República a l'exili: institució que va mantenir la legitimitat republicana fora d'Espanya fins al 1977.
• Reconeixement diplomàtic: acte pel qual un país accepta un govern com a legítim interlocutor internacional.
• Memòria històrica: procés social de recordar i reconèixer fets del passat silenciats oficialment durant anys.
9.3. Glossari
•Retirada. Èxode massiu d'unes mig milió de persones republicanes cap a França entre el gener i el febrer de 1939.
•camps de refugiats. Recintes tancats amb filferro, sovint a l'aire lliure, on França va confinar els exiliats: Argelers, Sant Cebrià, el Barcarès.
•govern de la República a l'exili. Institució que va mantenir la legitimitat republicana fora d'Espanya, amb seu a Ciutat de Mèxic des del 1945, fins al 1977.
•memòria històrica. Recordar i reconèixer fets del passat silenciats oficialment durant anys.
9.4. L'Arxiu · el document
Discurs «Paz, piedad y perdón»
«[…] aquells homes que han caigut enfurismats en la batalla lluitant magnànimament per un ideal grandiós […] ja no tenen odi, ja no tenen rancor, i ens envien […] el missatge de la pàtria eterna que diu a tots els seus fills: pau, pietat i perdó.»
Manuel Azaña, president de la República · Ajuntament de Barcelona, 18 de juliol de 1938
Traducció del castellà · original: «[…] esos hombres, que han caído embravecidos en la batalla luchando magnánimamente por un ideal grandioso […] ya no tienen odio, ya no tienen rencor, y nos envían […] el mensaje de la patria eterna que dice a todos sus hijos: Paz, Piedad y Perdón.»
Azaña pronuncia aquest discurs al Saló de Cent de l'Ajuntament de Barcelona el 18 de juliol de 1938, segon aniversari de l'inici de la guerra, que encara no s'ha acabat. Parla a tots els espanyols, vencedors i vençuts. Just abans d'aquest fragment demana a les generacions futures que, si mai tornen a sentir odi, pensin en els morts de la guerra i n'escoltin la lliçó: el fragment és aquesta lliçó. Mig any després, ell mateix fugiria a l'exili francès. El text sencer del discurs és a Wikisource.
9.5. Activitats
9.5.1. Aprenent
1. Azaña demana pau, pietat i perdó. — Lectura de font
Individual · Informació: l'Arxiu i la fitxa de dades
Llegeix el discurs d'Azaña a L'Arxiu i identifica-hi el fet, el parer i el senyal. FET: qui parla, on i quan? PARER: què demana amb les tres paraules finals? SENYAL: quina imatge poètica delata que és un desig i no una descripció?
Pista: Comença així: «Parla... a... el... (fet). Demana... (parer). Ho delata la imatge de... (senyal)». Qui, on i quan ho diuen l'autor, la data i el context de L'Arxiu.
Has de lliurar: Tres frases, una per pas (40-60 paraules).
2. La Retirada en un telegrama. — telegrama
Individual · Informació: la lectura i la fitxa de dades
Resumeix la Retirada en un telegrama de 25 paraules exactes que contingui les dates, el nombre aproximat de persones, per on van passar i on van acabar les primeres setmanes.
Pista: Comença així: «Entre el... i el... de 1939, ...». Les dates i la xifra són al primer paràgraf de la lectura i a la Fitxa de dades.
Has de lliurar: El telegrama de 25 paraules exactes, comptades.
3. El comentari de la imatge: el memorial d'Argelers. — comentari d'imatge
Individual · Informació: la imatge i la lectura
Observa la fotografia del cos de la lectura (el memorial de la platja d'Argelers). Descriu què hi veus, identifica què commemora i per què és en aquella platja i no en una altra, amb dues dades de la lectura, i dedueix per què va caldre esperar dècades perquè s'hi posés un monument.
Pista: Comença així: «A la imatge veig... Commemora... És en aquesta platja perquè... Va caldre esperar perquè...». Les dades són al segon paràgraf de la lectura. Pots fer servir «memòria històrica».
Has de lliurar: El comentari en tres passos (descric, identifico, dedueixo), de 40 a 60 paraules.
Com es fan les tècniques
Els passos de cada tècnica que surt en aquesta càpsula, una vegada cadascuna. Són sempre els mateixos: l'enunciat de l'activitat diu què mirar en cada sessió; això diu com es fa.
Comentari d'imatge
1. DESCRIC: què hi veig, sense interpretar. Persones, objectes, on són, què fan.
2. IDENTIFICO: amb la lectura, què és cada cosa i de quan és.
3. DEDUEIXO: què vol dir tot plegat i per a qui es va fer.
4. Una cosa que la imatge no mostra i que caldria saber.
Està bé si la descripció la podria fer algú que no sap res del tema · la deducció es recolza en dos detalls concrets de la imatge.
Comentari de mapa
1. Llegeix el títol, la data i la llegenda abans de mirar el dibuix.
2. Descriu què hi ha: on són les coses, què és gran i què és petit, què toca què.
3. Identifica, amb la lectura, què vol dir cada color i cada fletxa.
4. Dedueix qui hi guanya i qui hi perd, i què no ensenya el mapa.
Està bé si cada cosa que dius es pot assenyalar amb el dit al mapa · la deducció final surt del que has descrit, no del que ja sabies.
Esquema 1-3-1
1. A dalt, la idea central en una frase que es pugui discutir. No un tema: una afirmació.
2. Tres proves de la sessió que la sostinguin, cada una d'un lloc diferent (la lectura, la Fitxa, L'Arxiu, la imatge).
3. A baix, una conclusió que digui què se'n desprèn, no que repeteixi la idea.
4. Mira si alguna prova podria servir per a la idea contrària. Si és així, canvia-la.
Està bé si les tres proves són fets, no opinions · la conclusió afegeix alguna cosa que la idea central no deia.
Intrús justificat
1. Copia la llista.
2. Busca què tenen en comú tots menys un: el temps, el lloc, qui ho fa, per a què serveix.
3. Encercla l'intrús i escriu el criteri en una frase.
4. Digues a quin conjunt pertany de debò l'intrús.
Està bé si el criteri val per a tots els altres elements, no només per a dos · dius on va l'intrús, no només que no hi va.
Línia del temps
1. Dibuixa la línia i posa-hi el primer any i l'últim abans de res més.
2. Situa cada fet amb el seu any. Si dos van molt junts, escriu-los un sobre l'altre; no n'amaguis cap.
3. Sota cada fet, una línia que digui per què va després de l'anterior: què el fa possible.
4. Mira si hi ha un forat gran d'anys. Normalment allà hi passa alguna cosa que val la pena marcar.
Està bé si cada fet porta l'any i la distància entre fets s'assembla al temps que va passar · les línies de sota expliquen l'ordre, no el repeteixen.
Reescriptura
1. Llegeix el fragment i tanca el llibre o la pantalla.
2. Escriu-ho amb les teves paraules, com si ho expliquessis a algú d'un curs més baix.
3. Torna al text i comprova que no t'has deixat cap idea i que no has copiat cap frase sencera.
4. Si l'enunciat prohibeix paraules, comprova que no hi surten.
Està bé si algú que no ha llegit el text ho entén · no hi ha cap frase idèntica a l'original.
Taula de classificació
1. Decideix les categories abans de posar-hi res, i escriu en una línia quin criteri les separa.
2. Reparteix els casos.
3. Marca els dubtosos amb un interrogant i explica per què ho són.
4. Si un cas no cap enlloc, potser falta una categoria: afegeix-la i digues-ho.
Està bé si el criteri és el mateix per a totes les categories · els casos dubtosos estan explicats, no amagats.
Telegrama
1. Tria els tres fets que no es poden treure: qui, què, quan.
2. Una frase per fet, sense adjectius ni «molt», «gran», «important».
3. Compta les paraules. Si en sobren, treu-ne; si en falten, no n'afegeixis de buides.
4. Llegeix-lo en veu baixa: ha de sonar com un avís urgent.
Està bé si algú que no ha llegit el text sap què ha passat · no hi ha cap paraula que es pugui treure sense perdre informació.
Titular periodístic
1. Escriu el fet en una frase neutra: qui fa què, on, quan.
2. Per a cada punt de vista, pregunta't: què li interessa que es vegi, i què voldria que no es veiés.
3. Escriu cada titular amb el nombre de paraules que demana l'enunciat i amb un verb fort.
4. Posa'ls un sota l'altre i mira què canvia: el verb, el subjecte, el que es calla.
Està bé si els titulars diuen el mateix fet i no s'hi inventa res · es nota qui parla a cada un sense que calgui signar-lo.
Vertader o fals justificat
1. Llegeix la frase dues vegades i subratlla la paraula que la fa certa o falsa. Sovint n'hi ha una: «tota», «mai», «la primera»…
2. Decideix.
3. Escriu la prova: un fet, una data o una frase de la sessió que ho demostri.
4. Si és falsa, escriu com hauria de dir per ser certa.
Està bé si la prova és un fet concret de la sessió, no «perquè ho diu el text» · un sí o un no sense prova val zero.

